মিথানল
মিথানল, যা মিথাইল অ্যালকোহল, উড অ্যালকোহল, উড ন্যাপথা, উড স্পিরিট ইত্যাদি নামে পরিচিত, একটি রাসায়নিক পদার্থ। যার আণবিক সংকেত, CH3OH। রসায়ন শাস্ত্রে কখনো কখনো সংক্ষেপে লেখা হয় MeOH। ইংরেজিতে এটাকে উড অ্যালকোহল বলা হয়, কারণ একসময়ে কাঠের অন্তর্ধূম পাতনের মাধ্যমে অ্যালকোহল প্রস্তুত করা হতো। বর্তমানে কার্বন মনোক্সাইডের সঙ্গে হাইড্রোজেনের বিক্রিয়ায় হাইড্রোজেনেসেন প্রক্রিয়ার সাহায্যে বাণিজ্যিক ভাবে মিথাইল অ্যালকোহল প্রস্তুত করা হয়। অ্যালকোহলের প্রকারভেদের মধ্যে মিথানল সব থেকে সরল অ্যালকোহল। এটা হালকা, উদ্বায়ী, দাহ্য, বর্ণহীন তরল। ইথানলের মতো গন্ধ থাকলেও মিথানল পানযোগ্য নয়। এটি খুবই বিষাক্ত এবং হজমের অনুপযোগী। কক্ষ তাপমাত্রায় এটি পোলার দ্রাবক হিসেবে কাজ করে। এন্টিফ্রিজ, দ্রাবক, জ্বালানী হিসেবে মিথানল ব্যবহার করা হয়। শিল্প কারখারখানার জন্য আমদানীকৃত ইথানল পানের অনুপযোগী করতে এর সাথে মিথানল মিশ্রিত করা হয়। এই মিথানল মিশ্রিত ইথানলকে বলা হয় মিথাইলেটেড স্পিরিট। বাংলাদেশে প্রতিবছর অনেক মানুষ এই বিষাক্ত স্পিরিট পানের কারণে মৃত্যুমুখে পতিত হয়। প্রকৃতিতে বিভিন্ন ব্যাকটেরিয়ায় এনারোবিক মেটাবোলিজমের মাধ্যমে মিথানল উৎপন্ন হয়। এর ফলে পরিবেশে সামান্য পরিমানে মিথানল বা মিথানলের বাষ্প উপস্থিত থাকে। কয়েকদিনের মধ্যে সূর্যালোকের উপস্থিতিতে বায়ুমন্ডলীয় মিথানল জারিত হয়ে কার্বন ডাই অক্সাইড ও পানি তৈরী করে। মিথানল বাতাসের উপস্তিতিতে অক্সিজেনে পুড়ে কার্বন ডাই অক্সাইড ও জল উৎপন্ন করে: 2 CH3OH + 3 O2 → 2 CO2 + 4 H2O অধিক পরিমানে মিথানলের উপস্থিতি ফরমিক এসিড বা ফরমেট লবণের বিপাক (মেটাবোলাইজ) ঘটায় যা কেন্দ্রীয় স্নায়ুতন্ত্রের জন্য ক্ষতিকর। এর ফলে অন্ধত্ব, পঙ্গুত্ব এমনকি মৃত্যু পর্যন্ত হতে পারে।